บัวหลวงคุมธุรกิจต่างประเทศ
ธนาคารกรุงเทพ คุมธุรกิจต่างประเทศเติบโตไม่เกิน 10% สอดคล้องกับการชะลอตัวเศรษฐกิจจีน
14 มิ.ย. 2559

ธนาคารกรุงเทพ คุมธุรกิจต่างประเทศเติบโตไม่เกิน 10% สอดคล้องกับการชะลอตัวเศรษฐกิจจีน
นายไชยฤทธิ์ อนุชิตวรวงศ์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธุรกิจต่างประเทศของธนาคารยังคงเติบโตตามแผน ซึ่งในปีนี้ธนาคารจะดูแลการเติบโตแบบค่อยเป็นค่อยไปไม่เกิน 10% เนื่องจากเศรษฐกิจไทยและอาเซียนอิงกับเศรษฐกิจโลกที่เติบโตต่ำต่อเนื่องมาตั้งแต่ปี 2558 โดยเฉพาะการชะลอตัวของเศรษฐกิจจีนที่ปรับตัวลงเหลือ 6% กว่า จากที่เคยเติบโตสูงสุดเป็นเลข 2 หลัก
ทั้งนี้ ประเทศไทยและอาเซียนพึ่งพาการส่งออกไปจีนเป็นสัดส่วนสูง อีกทั้งคู่ค้าของไทยในอาเซียนก็มีการแปรรูปและส่งออกไปจีน ผลกระทบจึงเกิดต่อเนื่องกันเป็นลูกโซ่ จึงเน้นการเติบโตอย่างมีคุณภาพ เช่น จากลูกค้าเก่าที่มั่นใจได้
“เราได้บอกกับสาขาต่างประเทศในอาเซียนของเราแล้วว่า ไม่ต้องเร่งรัดการขยายธุรกิจหรือขยายสินเชื่อ แต่ให้ไปเน้นการสนับสนุนลูกค้าเป็นที่ปรึกษาทางธุรกิจ เพราะหากไปขยายสูงๆ เราได้ดอกเบี้ยมา 5-6% แต่ไม่คุ้มกับการกลายเป็นหนี้ที่มีปัญหาที่ต้องใช้เวลาเป็น 10 ปีกว่าจะแก้ไขได้” นายไชยฤทธิ์ กล่าว
สำหรับใน 5 เดือนแรก ธุรกิจต่างประเทศเติบโตอยู่ในวิสัยที่น่าพอใจและคุณภาพสินเชื่อดี โดยธนาคารมีการทดสอบความเสี่ยงธุรกิจ (สเตรสเทส) ในกลุ่มธุรกิจที่อ่อนไหวต่อภาวะเศรษฐกิจอย่างสม่ำเสมอ เช่น ในช่วงที่ราคาสินค้าโภคภัณฑ์ตกต่ำ ให้เจ้าหน้าที่จับตาเป็นพิเศษและทดสอบว่ากระทบความสามารถชำระหนี้หรือไม่ หรือลูกค้าต้องการความช่วยเหลืออย่างไร
นายไชยฤทธิ์ กล่าวว่า ความคืบหน้าธุรกิจในสาธารณรัฐแห่งสหภาพเมียนมา หลังเปิดสาขาเมื่อวันที่ 2 มิ.ย. 2558 เป็นที่น่าพอใจใน 2 บทบาท ทั้งการทำธุรกิจที่มีลูกค้าเริ่มใช้บริการสินเชื่อ เปิดบัญชี ขอแบงก์การันตี รวมทั้งธุรกรรมการโอนต่างๆ และบทบาทการเป็นที่ปรึกษาให้ความรู้แก่ผู้สนใจลงทุน โดยลูกค้าหลักของสาขาเมียนมาเกินกว่า 50% เป็นลูกค้าธุรกิจไทย
ล่าสุด ธนาคารได้มีความตกลงกับธนาคารต่างชาติในเมียนมาให้สินเชื่อร่วม (ซินดิเคทโลน) แก่ลูกค้ารายใหญ่ต่างชาติ 1 ราย ในโครงการพัฒนาสาธารณูปโภคภายในท้องถิ่น ระยะแรกวงเงิน 60 ล้านเหรียญสหรัฐ ซึ่งถือเป็นซินดิเคทโลนดีลแรก และมีอีกหลายดีลที่อยู่ระหว่างพิจารณาที่เป็นทั้งซินดิเคทโลนและปล่อยกู้เอง
สำหรับธนาคารกรุงเทพ นับว่าเป็นธนาคารต่างชาติที่มีทุนจดทะเบียนสูงที่สุดในบรรดาธนาคารต่างชาติที่ได้รับใบอนุญาตเปิดสาขาในเมียนมาอยู่ที่ 200 ล้านเหรียญสหรัฐ  ธนาคารพร้อมเพิ่มทุนให้สาขาที่เติบโตดีเพื่อเอื้อต่อการทำธุรกิจ หลังจากเพิ่มทุนให้สาขาในเวียดนามไปแล้วเป็น 250 ล้านเหรียญสหรัฐ ตอนนี้ยังไม่มีแผนเพิ่มให้สาขาใดอีก สัดส่วนรายได้ต่างประเทศทรงตัวอยู่ที่ 14-18% ของรายได้รวม